text: দৈনিক জনকন্ঠ || যুক্তরাষ্ট্রে শপিংমলে হামলা, সন্দেহভাজন আটক
  যুক্তরাষ্ট্রের উত্তর-পশ্চিমাঞ্চলীয় ওয়াশিংটন অঙ্গরাজ্যের বার্লিংটন শহরে একটি বিপণি বিতানে গুলিবর্ষণ করে পাঁচজনকে হত্যার ঘটনায় পলাতক সন্দেহভাজনকে গ্রেফতার করা হয়েছে। ঘটনার একদিন পর শনিবার তাকে গ্রেফতার করা হয় এবং তাকে ওক হারবারের বাসিন্দা আরকান সেটিন (২০) বলে শনাক্ত করেছে পুলিশ। খবর বিবিসির।
  সেটিনকে আটক করে পুলিশ হেফাজতে নেয়া হয়েছে বলে এক টেলিফোন সাক্ষাতকারে জানিয়েছেন ওয়াশিংটন অঙ্গরাজ্য টহল পুলিশের মুখপাত্র কেইথ লিয়েরি। বার্লিংটন থেকে ৪৮ কিলোমিটার দক্ষিণ-পশ্চিমে ওক হারবার এলাকা থেকে সন্দেহভাজন গুলিবর্ষণকারীকে (সেটিন) গ্রেফতার করা হয়েছে।